DECRET

/2025, de , de la imatge institucional, els uniformes, les acreditacions i les distincions de la Policia de la Generalitat – Mossos d’Esquadra.

L'article 164.1, lletra b, de l'Estatut d'autonomia de Catalunya estableix que correspon a la Generalitat de Catalunya, en matèria de seguretat pública, la creació i l'organització de la Policia de la Generalitat - Mossos d'Esquadra (PG-ME).

L'article 16 de La Llei 4/2003, de 7 d'abril, d'ordenació del sistema de seguretat pública de Catalunya preveu que el departament titular de les competències en matèria de seguretat pública, de conformitat amb els objectius generals establerts pel Govern, és l’òrgan responsable de dirigir la política de seguretat de la Generalitat i li correspon la direcció superior del cos de Mossos d'Esquadra.

La Llei 10/1994, d'11 de juliol, de la Policia de la Generalitat - Mossos d'Esquadra regula aquest cos policial com a policia ordinària i integral de Catalunya, a la qual correspon l'exercici de les funcions que l'ordenament jurídic atribueix a les forces i els cossos de seguretat i, en concret, les funcions de policia de seguretat ciutadana i ordre públic, trànsit, policia administrativa i policia judicial.

En execució de l'article 9.2 i la disposició final primera de la precitada Llei, que estableix expressament que s'han de determinar reglamentàriament les normes sobre els uniformes, els distintius, les salutacions i els honors, es van aprovar el Decret 184/1995, de 13 de juny, de regulació dels uniformes reglamentaris, els distintius, les distincions, les salutacions i la identificació del cos de la Policia de la Generalitat - Mossos d’Esquadra; i el Decret 53/2014, de 15 d’abril de la bandera de la Policia de la Generalitat – Mossos d’Esquadra, i el Decret 217/2008, de 4 de novembre, sobre la utilització del número d’identificació professional en determinades peces dels uniformes de la Policia de la Generalitat – Mossos d’Esquadra.

D’ençà d’aquells moments, les condicions i el context social i institucional han evolucionat. Per una banda s’ha produït un creixement i una diversificació significatius de l’organització del cos de mossos d’esquadra, en volum i també en la complexitat i varietat de les seves funcions i llur projecció territorial; i, d’altra banda, la percepció i l’exigència de la ciutadana respecte dels serveis policials també ha augmentat, tot demandant uns estàndards de qualitat i transparència elevats. Per aquests motius, la seva actualització esdevé necessària i oportuna mitjançant la corresponent reforma reglamentària.

Des d’aquesta perspectiva, la imatge institucional que projecten les persones funcionàries de la Policia de la Generalitat-Mossos d’Esquadra, tant el personal policial com el tècnic i facultatiu, té un paper determinant en la confiança que la ciutadania catalana adquireix respecte dels serveis públics de la Generalitat. I això és així, atès que l’exercici del monopoli legítim de la força constitueix una de les potestats més transcendents del poder públic en les societat democràtiques i, per extensió, el cos que les desplega esdevé una de les expressions més recognoscibles de l’autogovern d’una comunitat i de l’eficàcia d’aquest en la garantia dels drets i de les llibertats de tots els ciutadans i ciutadanes.

D’acord amb l’anterior, la els uniformes, els distintius, les normes de comportament i d’organització, tot i ser de caràcter formal i instrumental, a més de facilitar la identificació oficial i professional dels policies, transmeten un innegable contingut quant a la missió del servei públic, que en el cas dels Mossos d’Esquadra aspira a reflectir valors orientats a protegir i a tenir cura de les persones i els béns, des del compromís amb l’ètica policial i la modernitat tecnològica adreçada a l’eficàcia i l’eficiència. Tot això, amb l’objectiu últim de garantir una convivència pacífica en el marc d’una societat democràtica i plural.

Finalment, en clau interna, el present reglament opta per la tècnica normativa consistent en recollir diversos elements i previsions que fins a la data es trobaven recollits en diversos decrets i instruccions, amb la finalitat d’atorgar-los una major visibilitat i transparència així com de reforçar la seguretat jurídica de determinats actes. D’aquesta manera, es concreten en un mateix articulat tant els documents i elements d’acreditació i identificació com aquells relatius als procediments d’atorgament dels diferents tipus de distincions i reconeixents.

Aquest Decret ha estat tramitat d’acord amb l’article 26 de la Llei 13/2008, de 5 de novembre, de la presidència de la Generalitat i del Govern; la Llei 26/2010, de 3 d’agost, de règim jurídic i de procediment de les administracions públiques de Catalunya; La Llei 13/1989, de 14 de desembre, d’organització, procediment i règim jurídic de l’Administració de la Generalitat de Catalunya, i la Llei 19/2014, de 29 de desembre, de transparència, accés a la informació pública i bon govern.

Aquest Decret s’ha elaborat de conformitat amb els principis de bona regulació i millora de la qualitat normativa que disposa l’article 129 de la Llei 39/2015, d’1 d’octubre, del procediment administratiu comú de les administracions públiques, i l’article 62 de la Llei 19/2014, del 29 de desembre, de transparència, accés a la informació i bon govern. D’acord amb els principis de necessitat i eficàcia, aquest Decret es justifica per raons d’interès general, que consisteixen a establir un marc regulador clar en matèria d’imatge corporativa, uniformes, acreditacions i distintius.

D’acord amb el principi de proporcionalitat, la regulació que aquesta norma conté és la imprescindible per atendre les exigències que l’interès general requereix. No suposa la restricció de cap dret i les obligacions que imposa són atenent el principi de seguretat jurídica, la potestat reglamentària s’exerceix de manera coherent amb la resta de l’ordenament jurídic, el Decret s’integra en un marc normatiu estable i coherent, i el seu contingut és d’acord amb la normativa de la Policia de la Generalitat – Mossos d’Esquadra.

En aplicació del principi de transparència, l’Administració de la Generalitat de Catalunya possibilita l’accés senzill, universal i actualitzat a la normativa en vigor i els documents propis del seu procés d’elaboració. En aplicació del principi de participació, durant el procediment d’elaboració de la norma s’ha sotmès al tràmit de consulta pública prèvia i d’informació pública.

I, en aplicació del principi d’eficiència, aquest Decret no crea càrregues administratives per a la ciutadania i permet garantir una utilització òptima dels recursos públics en el desenvolupament de les funcions pròpies de la Policia de la Generalitat – Mossos d’Esquadra.

En conseqüència, vist / d’acord amb el dictamen de la Comissió Jurídica Assessora, a proposta de la persona titular del Departament d’Interior i Seguretat Pública i amb la deliberació prèvia del Govern,

Decreto:

Capítol 1

Conceptes generals

Article 1

Definicions

1.1 L’uniforme és el conjunt de peces de vestuari reglamentàries destinades a l’exercici de la funció professional per part de les persones membres de la Policia de la Generalitat-Mossos d’Esquadra (en endavant PG-ME).

1.2 Els distintius són el conjunt de signes i emblemes que identifiquen el cos de mossos d’esquadra, així com la funció policial que desenvolupen els seus membres en el si de l’organització.

1.3 Les divises de graduació són el conjunt de símbols i emblemes que identifiquen l’escala i la categoria de la persona membre de la PG-ME.

1.4 Les distincions són les recompenses en forma de medalles o felicitacions atorgades a persones membres de la PG-ME, com a conseqüència d’actuacions policials especialment meritòries.

1.5 Els reconeixements són les condecoracions que s’atorguen a persones membres del cos que no comporten recompensa ni es valoren com a mèrit; a persones pertanyents a d’altres institucions o a la ciutadania que s’hagin distingit per la seva col·laboració amb la PG-ME, com a resultat d’actes meritoris.

1.6 La salutació és la manifestació de respecte, consideració, acatament o cortesia derivada dels principis de jerarquia i de servei públic que regeixen l'actuació professional de les persones membres de la PG-ME.

1.7 Els elements d’acreditació són aquells documents o credencials que identifiquen vàlidament i amb certesa les persones que els duen i els exhibeixen quant a la seva condició de membres de la PG-ME.

1.8 Els elements d’identificació són aquells codis o números que permeten identificar individualment els membres de la PG-ME.

1.9 La imatge personal i la conducta són les normes de comportament i d’aspecte que han de mantenir les persones membres de la PG-ME per transmetre una imatge de neutralitat i de correcció envers la societat.

1.10 El guió és la versió de la bandera portada a mà al capdavant de la presentació dels efectius policials.

Capítol 2

Uniformes, distintius i divises de graduació

Secció 1

Dels Uniformes

Article 2

Uniformes

2.1 Els uniformes de la PG-ME són els de representació institucional, els de treball i els històrics.

2.2 Els uniformes de representació institucional són els de gran gala, de gala i de representació operativa. Aquests uniformes, amb l’autorització prèvia de la persona titular de la direcció general amb competències en matèria policial, són els utilitzats per les persones membres del cos quan participen en actes o celebracions.

2.3 Els uniformes de treball són aquells utilitzats per les diferents unitats policials en el desenvolupament de les seves funcions i tasques ordinàries i habituals.

2.4 Els uniformes històrics són aquells que, juntament amb les peces complementàries, han estat utilitzats pels mossos d’esquadra al llarg de les diverses etapes de la seva història fins als immediatament anteriors als vigents i que resten descatalogats o en desús.

2.5. La descripció de cada tipus d’uniforme i de les peces complementàries  seran objecte de regulació mitjançant ordre de la persona titular del departament amb competències en matèria de seguretat pública.  Aquesta norma pot preveure i descriure també el vestit d’etiqueta per a supòsits d'actes oficials solemnes.

Article 3

Ús dels uniformes

3.1 La utilització dels diferents tipus d'uniforme es regula mitjançant instrucció per la persona titular de la direcció general amb competències en matèria policial, en funció dels serveis a realitzar per les diferents unitats de la PG-ME.

3.2 Correspon al/la cap de la Prefectura de la Policia la determinació de les actuacions i de les unitats que poden prestar el servei policial sense utilitzar els uniformes reglamentaris quan les circumstàncies així ho requereixin. L’autorització de les unitats que depenen jeràrquicament d’altres òrgans correspon a la persona titular de la direcció general de la policia.

3.3 La utilització dels uniformes resta reservada a les persones que estiguin en situació administrativa de servei actiu en el cos. L’ús públic i indegut per part de persones no autoritzades d’uniformes, insígnies o condecoracions oficials, o rèpliques d’aquests, així com d’altres elements de l’equipament que puguin generar engany sobre la condició de qui els utilitzi, pot ser constitutiu d’una infracció administrativa o penal en els termes en què ho estableixi la legislació aplicable.

3.4 Les persones funcionàries que hagin de vestir l’uniforme fora de Catalunya, han d’utilitzar l’uniforme equivalent al que duguin els cossos policials del lloc on es desenvolupi l’esdeveniment en què participen.

3.5 L’ús de qualsevol dels uniformes reglamentaris fora de servei, en activitats formatives oficials o esdeveniments específics determinats pels superiors jeràrquics, ha de ser prèviament autoritzat mitjançant el procediment que estableixi la persona titular de la direcció general competent en matèria policial.

Secció 2

Dels distintius

Article 4

Distintius

4.1 Els distintius són l’escut identificador de la PG-ME, i els escuts de braç i els emblemes de les diverses funcions policials.

Article 5

Escut identificador

5.1 L'escut identificador és el signe institucional que identifica la pertinença dels seus membres a la PG-ME. Aquest ha de figurar en les peces dels uniformes, preferentment en la zona del pit, al costat esquerre per damunt de la butxaca, si n'hi ha. Les seves característiques són les descrites a l’annex 1.

5.2 Als uniformes de representació institucional, l’escut identificador podrà ser de xapa metàl·lica i replicarà la placa insígnia sense el número TIP.

5.3 L’ús de l’escut identificador queda reservat exclusivament per als uniformes i la placa insígnia.

Article 6

Escuts de braç i emblemes de les funcions policials

6.1 Els escuts de braç i els emblemes policials són els signes que identifiquen les diferents funcions policials que desenvolupen els membres de la PG-ME en l’exercici de la seva tasca policial. Aquests distintius només poden ser els aprovats i subministrats per la direcció general competent en matèria policial.

6.2 L’escut de braç s’ha de dur en l’uniforme de treball. Totes les persones que ocupen un lloc de treball en un servei que compti amb un escut de braç aprovat, han d’exhibir-lo en l’uniforme de treball, independentment de la seva categoria professional.

6.3 Les unitats de la PG-ME que prestin el seu servei a la Vall d’Aran han de lluir un escut de braç singular d’identificació del seu regim institucional especial.

6.4. L’emblema és el format reduït de l’escut de braç i únicament es pot lluir en l’uniforme de gala.

6.5 Mitjançant ordre de la persona titular del departament amb competències en matèria de seguretat pública, s’ha de determinar quines funcions policials i llocs de treball han de disposar d’aquests distintius, la seva conformació i la seva posició en l’uniforme.

6.6 Les persones membres de la PG-ME també poden exhibir distintius d’altres institucions o organismes públiques, atorgats per la mateixa Generalitat de Catalunya o per altres administracions, cossos policials o ens públics. Aquests distintius es podran lluir a l’uniforme de gala, amb autorització prèvia i de la manera en què ho determini la direcció general competent en matèria policial, sempre que tinguin relació amb la funció policial.

Secció 3

De les divises

Article 7

Divises de graduació

7.1 Les divises de graduació identifiquen l’escala i la categoria de cada persona membre de la PG-ME, i són les següents:

Escala bàsica: caporal/a i mosso/a

Escala intermèdia: sotsinspector/a i sergent/a

Escala executiva: inspector/a

Escala superior: major, comissari/ària i intendent/a

7.2 Les persones que estiguin en període de pràctiques han de dur a l’uniforme les divises de graduació de l’escala i categoria a la qual es promocionen.

7.3 Les persones membres del cos de Mossos d'Esquadra han de dur en l’uniforme les divises de graduació col·locades a les xarreteres o un altre lloc visible que es determini per instrucció, segons el la configuració, en cada cas, de l’uniforme.

7.4 Les divises de graduació tenen tres elements: un de comú a totes les persones membres de l’organització, un altre que n’identifica l’escala, si s’escau, i un més que n’identifica la categoria.

7.5 El/la cap del cos de Mossos d’Esquadra llueix a la solapa el bastó de comandament daurat, i el/la sotscap executiu de la Prefectura llueix el bastó de comandament platejat.

7.6 El disseny i les característiques tècniques de les divises de graduació i del bastó de comandament són les descrites a l’annex 2 i annex 3, respectivament.

Capítol 3

De les distincions i els reconeixements

Secció 1

Distincions i reconeixements a persones membres de la PG-ME

Article 8

Distincions i els reconeixements

8.1 Les persones membres de la PG-ME poden rebre les distincions següents:

a) Les medalles al mèrit policial

b) Felicitacions

8.2 Les persones membres de la PGME poden rebre els reconeixements professionals següents:

a) Condecoració a la constància en el servei

b) Condecoracions extraordinàries

c) Nomenament honorífic de categoria professional superior

8.3 Les distincions s’han de fer constar en l’expedient personal de les persones destinatàries i es valoren com a mèrits per a la seva carrera professional en els termes en que s’estableixi en les corresponents bases de les convocatòries.

8.4 La descripció de cada tipus de distinció i reconeixement, les característiques tècniques i les normes d’ús són objecte de regulació mitjançant ordre de la persona titular del departament amb competències en matèria de seguretat pública.

Article 9

Medalles al mèrit policial

9.1 Són medalles al mèrit policial:

a) La medalla d’or amb distintiu vermell

b) La medalla d’argent amb distintiu vermell i blau

c) La medalla de bronze amb distintiu vermell i blau

9.2 La medalla d'or amb distintiu vermell pot concedir-se a títol individual en els casos següents:

a) Com a conseqüència de mort en acte de servei, sempre que no s'hagi produït per negligència o imperícia i no afecti negativament el prestigi del cos.

b) Com a conseqüència d'un acte de servei meritori amb resultat de mutilacions o lesions greus que derivin en una incapacitat permanent total, absoluta o gran invalidesa, sempre que no s’hagi produït per negligència o imperícia i no afecti negativament el prestigi del cos.

9.3 La medalla d’or amb distintiu vermell prevista en l’apartat 9.2.b) dona lloc a recompensa en forma de remuneració econòmica. Mitjançant ordre de la persona titular del departament amb competències en seguretat pública es regulen les quantitats econòmiques que hi estiguin associades. Els imports establerts els percebran les persones destinatàries mentre mantinguin la situació d'incapacitat permanent total, absoluta o de gran invalidesa, i fins al compliment de l'edat legal de jubilació forçosa.

9.4 La medalla d’argent pot concedir-se a títol individual en els casos següents:

a) Amb distintiu blau, per una actuació exemplar i extraordinària que hagi comportat un greu risc o que sigui remarcable pel compliment de serveis de reconeguda importància.

b) Amb distintiu vermell, com a conseqüència d'un acte de servei amb resultat de mutilació o lesions greus de les quals no es derivi la incapacitat permanent total, absoluta o gran invalidesa, sempre que no s'hagi produït per negligència o imperícia i no afecti negativament el prestigi de la PG-ME.

9.5 La medalla de bronze pot concedir-se a títol individual en els casos següents:

a) Amb distintiu blau, com a conseqüència d’haver realitzat amb risc o perill personal actuacions de reconegut valor que acreditin un mèrit per la PG-M; per destacar en el compliment de les seves obligacions professionals o realitzar estudis professionals o científics de caràcter policial que comportin prestigi per a la PG-ME; o haver contribuït a la innovació en matèries pròpies de la PG-ME, mitjançant el disseny i la implementació de millores en la prestació del servei policial.

b) Amb distintiu vermell, quan concorrin una o més circumstàncies de les descrites al paràgraf anterior i s’hagi produït una lesió no prevista als articles 9.2 i 9.4, com a conseqüència d’un acte de servei, sempre que aquesta no s’hagi produït per imprudència o imperícia i no afecti negativament el prestigi del cos.

Article 10

Procediment d’atorgament de les medalles al mèrit policial

10.1 Les persones membres de la PG-ME poden ser condecorades amb les medalles definides a l’article 9 en reconeixement de determinades actuacions que hagin dut a terme en el desenvolupament de la seva tasca policial i que es considerin especialment meritòries, d’acord amb les condicions establertes en aquest Decret.

10.2 La iniciativa prèvia de proposta d’atorgament de medalles correspon al/la cap de la Prefectura, als /a les caps de les comissaries superiors, als / a les caps de les comissaries generals, i als/les caps de les regions policials.

El/la cap de la Prefectura, els/les caps de les comissaries superiors i els/les caps de comissaria general podran efectuar les propostes per iniciativa pròpia o a instància d'un comandament pertanyent als seus serveis.

10.3 La proposta d’ atorgament de medalles correspon a la persona titular de la direcció general amb competències en matèria policial, amb l’assessorament d’una comissió tècnica constituïda amb aquesta finalitat.

La comissió, amb un nombre màxim de nou membres, és integrada per funcionaris/es de la PG-ME i, si així es considera oportú, pot incorporar un màxim de tres persones que comptin amb una trajectòria professional reconeguda en l’àmbit de la seguretat pública o en matèries vinculades. Tots els membres de la comissió són designats per un termini d’un any renovable, per la persona titular de la direcció general competent en matèria de policia, qui exerceix la presidència d’aquesta. La secretaria de la comissió és exercida pel/ la cap de la Comissaria General de Relacions Institucionals, Prevenció i Mediació, qui elabora les actes corresponents i estén els certificats dels acords adoptats. El funcionament de la comissió s’ha de regular per instrucció, en el marc de les normes bàsiques de funcionament dels òrgans col·legiats.

10.4 L’atorgament de les medalles, mitjançant resolució motivada, correspon al titular del departament en matèria de seguretat pública.

10.5 L’apreciació dels motius de l’atorgament és un acte administratiu de naturalesa discrecional que s’adopta d’acord amb els requisits i el procediment regulat en aquest decret i les normes que el desenvolupin.

10.6 Les resolucions es publiquen al Diari Oficial de la Generalitat de Catalunya, tot tenint en compte la normativa en matèria de protecció de dades de caràcter personal.

Article 11

Felicitacions

11.1 Les persones membres de la PG-ME poden ser felicitades en reconeixement d’aquelles actuacions que es considerin meritòries i no siguin objecte de l’atorgament de les medalles i de les condecoracions previstes en aquest Decret.

11.2 Les felicitacions poden ser individuals o col·lectives. Dins les felicitacions públiques individuals s'estableix un tipus A i un tipus B, d'acord amb el tipus d'actuació policial duta a terme.

11.3 Les felicitacions públiques individuals tipus A poden concedir-se en els casos següents:

a) Que hagin participat activament en la resolució de fets delictius greus, la investigació dels quals hagi estat complexa o especialment laboriosa, o bé hagi tingut ressò social favorable, amb la detenció dels autors i còmplices, la intervenció, comís o recuperació d'efectes o instruments.

b) Que hagin participat en alguna actuació policial rellevant amb risc per a ells mateixos o per a terceres persones, i no comporti la concessió de condecoracions al mèrit policial.

c) Que participin directament en la desarticulació d'organitzacions criminals, o grups que els donin suport i serveixen com a infraestructura d'informació o operativa.

d) Que hagin desenvolupat tasques o actuacions professionals en l'àmbit policial, bé sigui en la branca operativa, de gestió, de suport o tècnica, de notòria transcendència o que siguin rellevants per al desenvolupament de les funcions encomanades al cos policial.

11.4 Les felicitacions públiques individuals tipus B poden concedir-se en els casos següents:

a) Que hagin participat de forma destacada o cooperat activament en la resolució de delictes greus, la investigació dels quals hagi estat dificultosa, amb comís o intervenció d'efectes, malgrat que no s'hagi produït la detenció de les persones implicades.

b) Que hagin participat en la realització de com a mínim sis serveis policials rellevants, que si bé individualment no siguin mereixedors de recompensa, contribueixin al compliment dels objectius assenyalats pels seus superiors.

Aquests serveis no han d'haver estat recompensats amb un altre tipus de felicitació, sigui individual o col·lectiva.

c) Que hagin realitzat alguna actuació de caràcter humanitari especial o extraordinària.

d) Que hagin executat serveis d'especial significació o perillositat que no comportin la concessió de la felicitació pública tipus A.

11.5 La proposta de les felicitacions individuals correspon al/la cap de la Prefectura, als / a les caps de les comissaries superiors, als/a les caps de les comissaries generals, als/les caps de les regions policials i a la resta de comandaments de les comissaries generals, divisions i regions policials, amb càrrec mínim de cap d'àrea.

11.6 L’atorgament de les felicitacions individuals correspon a la persona titular de la direcció general amb competències en matèria policial, amb l’assessorament de la comissió tècnica prevista a l’article 10.3 o el grup de treball específic que es creï en el si d’aquesta.

11.7 Les felicitacions públiques col·lectives poden concedir-se en els casos següents:

a) Quan participin en la prestació de serveis amb motiu de crisis, calamitats o catàstrofes naturals d’evident transcendència o gravetat públiques, amb dedicació, esperit de sacrifici i responsabilitat, i l'actuació sigui considerada com a meritòria.

b) Quan participin en serveis policials d'execució especialment complexa i estratègica relacionats amb grans concentracions de persones, i l'actuació es consideri meritòria

c) Quan intervinguin en serveis, en compliment de qualsevol de les funcions encomanades per l'ordenament jurídic, i els seus resultats siguin considerats meritoris i comptin amb el reconeixement ciutadà.

11.8 La proposta de les felicitacions col·lectives correspon el/la cap del dispositiu o operatiu policial o el seu superior jeràrquic.

11.9 L’atorgament de les felicitacions col·lectives correspon al titular de la direcció general amb competències en matèria policial, amb l’assessorament de la comissió tècnica prevista a l’article 10.3 o el grup de treball específic que es creï en el si d’aquesta.

11.10 L’apreciació dels motius de l’atorgament de les felicitacions individuals i col·lectives és un acte administratiu de naturalesa discrecional que s’adopta d’acord amb els requisits i el procediment regulat en aquest decret i les normes que el desenvolupin.

Article 12

Condecoracions a la constància en el servei

12.1 Les persones membres de la PG-ME tenen el dret a lluir en l’uniforme, o en els actes institucionals en el cas del personal facultatiu i tècnic, les condecoracions que indiquin la seva antiguitat al cos.

12.2 Aquestes condecoracions reconeixen els vint-i-cinc i els trenta-cinc anys de servei en actiu al cos o en qualsevol altra situació administrativa que computi el temps a efectes d’antiguitat, des de la data del seu nomenament com a persona funcionària en pràctiques pel que fa als/a les agents o des del nomenament com a persona funcionària o interina pel que fa al personal facultatiu i tècnic de l’escala de suport.

Article 13

Condecoracions extraordinàries

13.1 La persona titular del departament amb competències en matèria de seguretat pública pot atorgar condecoracions extraordinàries, que poden ser:

a) Commemoratives, amb motiu de dates assenyalades o efemèrides relacionades amb la PG-ME.

b) D’actuacions especialment rellevants amb motiu de grans dispositius operatius que hagin atorgat un reconeixement excepcional al cos.

c) De trasllat a persones funcionàries del cos de Mossos d’Esquadra de condecoracions que hagi rebut el cos de la PG- ME com a reconeixement institucional.

Article 14

Procediment d’atorgament de les condecoracions

14.1 La iniciativa, proposta i resolució d’atorgament de les condecoracions, a excepció de les que s’atorguen per constància al servei regulades a l’article 12, es regeix pel procediment establert a l’article 10.

14.2 Les condecoracions a la constància en el servei, s’atorgaran de la forma automàtica mitjançant resolució dictada d’ofici per la persona titular del Departament amb competències en seguretat pública a partir de l’endemà de complir vint i cinc i trenta cinc anys de servei, respectivament.

14.3 En tot allò no regulat mitjançant ordre de la persona titular del departament amb competències en matèria de seguretat pública, s’aplicarà supletòriament la Llei 26/2010, de 3 d’agost, de règim jurídic i de procediment de les administracions públiques de Catalunya.

Article 15

Nomenament honorífic de categoria professional superior

Mitjançant resolució de la persona titular del departament amb competències en matèria de seguretat pública, les persones membres de la PG-ME poden ser objecte de nomenament honorífic en la categoria professional immediatament superior a la seva, si mor com a conseqüència d’una actuació policial durant el desenvolupament de les funcions.

Article 16

Lluïment de les medalles i de les condecoracions a l’uniforme

16.1 Les persones membres de la PG-ME únicament podran lluir a l’uniforme reglamentari les condecoracions, en versió de medalla o passador prevista en aquest Decret, així com les atorgades per altres cossos policials i per altres administracions o institucions públiques, sempre que acreditin que la seva concessió ha estat publicada en un diari oficial.

16.2 Les condecoracions establertes a l’apartat anterior només es podran lluir a l’uniforme reglamentari quan aquesta es pugui utilitzar d’acord amb allò establert en el present Decret i la normativa que ho desenvolupi.

16.3 Les persones membres de la PG-ME que vulguin dur a l’uniforme reglamentari condecoracions que els han estat concedides per uns altres cossos policials i per altres administracions o institucions públiques, han de comunicar, per a la seva autorització, a la persona titular de la direcció general amb competències en matèria policial les condecoracions que els han estat concedides d’acord amb el que preveu l’apartat anterior.

Secció 2

Reconeixements a persones que no són membres de la PG-ME

Article 17

Reconeixements

17.1 Les institucions, les corporacions, les fundacions, les empreses públiques o privades, les associacions, els particulars, les persones funcionàries de les administracions públiques i, en general, les que s’hagin distingit per la seva col·laboració amb la PG-ME, poden ser objecte dels reconeixements següents:

a) Condecoració al mèrit per la cooperació amb la seguretat.

b) Felicitacions previstes a l’article 11, de conformitat amb el procediment establert en l’article esmentat.

c) Nomenament de membre honorari del cos dels Mossos d’Esquadra.

17.2 Les persones pertanyents a altres cossos policials, membres de les forces armades, membres de la judicatura o les persones membres del ministeri fiscal, poden ser reconegudes amb felicitació o medalla al mèrit policial previstes als articles 9 i 11 de conformitat amb els procediment establerts, respectivament, als articles 10 i 11 .

17.3 La descripció d’aquests reconeixements, les seves característiques tècniques i les normes d’ús són objecte de regulació mitjançant ordre de la persona titular del departament amb competències en matèria de seguretat pública.

Article 18

Condecoracions al mèrit per la cooperació amb la seguretat.

18.1 Les condecoracions al mèrit per la cooperació amb la seguretat són:

a) La condecoració d’or al mèrit per la cooperació amb la seguretat, com a conseqüència d’una actuació meritori amb resultat de mort o mutilacions o lesions greus que derivin en una incapacitat permanent total, absoluta o gran invalidesa, sempre que no s’hagi produït per negligència o imperícia i no afecti negativament el prestigi del cos.

b) La condecoració d’argent al mèrit per la cooperació amb la seguretat, per mèrits extraordinaris relacionats amb la protecció dels drets, les llibertats i la seguretat ciutadana o suport extraordinari a la PG-ME i per la realització d’accions d’especial rellevància relacionades amb la protecció dels drets, les llibertats i la seguretat ciutadana o per l’especial i rellevant suport prestat a la PG-ME.

c) La condecoració de bronze al mèrit per la cooperació amb la seguretat, per la realització d’accions rellevants relacionades amb la protecció dels drets, les llibertats i la seguretat ciutadana o pel suport rellevant prestat a la PG-ME.

18.2 La descripció, característiques tècniques, disseny i nomes d’ús de les condecoracions al mèrit per la cooperació amb la seguretat són objecte de regulació d’acord amb allò establert a l’article 8.4.

Article 19

Nomenament de membre honorari/ària del cos de Mossos d’Esquadra

19.1 La ciutadania podrà ser reconeguda amb el títol de membre honorari del cos de Mossos d’Esquadra, amb efectes honorífics, per la seva relació continuada i sempre meritòria amb la PG-ME o per la seva col·laboració en fets rellevants.

19.2 La condició de membre honorari/ària s'atorgarà mitjançant resolució de la persona titular del departament amb competències en matèria de seguretat pública, a proposta de la titular de la direcció general amb competències en matèria de policia.

Article 20

Procediment d’atorgament i retirada dels reconeixements a persones que no són membres de la PG-ME

20.1 És requisit per a l’atorgament d’aquests reconeixements no haver estat condemnat/ada mitjançant sentència penal ferma i que no hi hagi interlocutòria de processament en procediment penal en curs.

20.2. A excepció dels reconeixements esmentats als articles 17.1.b) i 17.2, l’atorgament dels reconeixements a persones que no són membres de la PG-ME correspon a la persona titular del departament amb competències en seguretat pública, a proposta de la persona titular de la direcció general amb competències en matèria policial.

20.3 Els reconeixements especificats en aquesta secció poden ser retirats si es té coneixement~~s~~ que aquesta persona o entitat ha estat condemnada per sentència ferma per delicte o s’evidencia una conducta poc honorable que comporti la indignitat o el demèrit de la persona o entitat guardonada. En el cas de persones funcionàries d’altres administracions, es comunicarà a l’Administració corresponent.

20.4 La retirada s’ha de formalitzar per resolució de la persona titular del departament amb competències en matèria de seguretat pública, previ informe proposta del titular de la direcció general de la policia.

Capítol 4

De la salutació

Article 21

Salutació i persones destinatàries

21.1 Les persones membres de la PG-ME tenen el deure de saludar els símbols de les institucions recollits a la Constitució i els estatuts d'autonomia, així com els de la Unió Europea i d’altres Estats o organismes internacionals; les autoritats que coneguin o hagin de conèixer per raó del seu càrrec; les persones jeràrquicament superiors, les iguals i les subordinades, i els fèretres en actes oficials.

21.2 També han de saludar, com a senyal de respecte, els/les ciutadans/anes que se’ls adrecin i les persones membres d'altres forces i cossos de seguretat.

Article 22

Forma de la salutació

22.1 La persona funcionària de categoria inferior ha d’iniciar la salutació per davant de la de categoria superior, les autoritats i la ciutadania. S’ha d’efectuar dempeus, portant, la mà dreta estesa i els dits units de forma natural fins a tocar amb el dit del mig el botó lateral dret de la gorra, o lloc similar en el cas de dur altra peça reglamentària, i abaixar tot seguit la mà.

22.2 En el cas de no portar el cap cobert, s'ha de fer també dempeus, amb els braços situats paral·lelament al cos, amb la fórmula verbal de cortesia habitual, el tractament de senyor/a i el càrrec que tingui la persona que se saluda, si s'escau.

22.3 Quan la salutació s’adreci a una autoritat en general o a persones membres del cos de Mossos d’Esquadra de més graduació, s’ha d’acompanyar amb l’expressió “A les seves ordres”.

22.4 Quan les persones membres del cos de Mossos d’Esquadra estiguin en període de formació, la salutació només l’ha de fer la persona que comanda la formació i les altres persones membres han de restar en posició de ferms.

Article 23

Presentació de novetats

La presentació de novetats és una fórmula especial de salutació complementària de l'anterior, adreçada per la persona funcionària que té el comandament del servei en aquell moment al comandament jeràrquic superior o a l'autoritat superior representativa de cada institució.

Capítol 5

Acreditació

Secció 1

Elements d’acreditació de la condició de policia

Article 24

Elements d’acreditació policial

24.1 Les persones membres de la PG-ME s’acrediten com a policies mitjançant la targeta d’identitat professional (TIP), acompanyada de la placa insígnia amb la mateixa numeració que la TIP. Els membres de l’escala de suport s’acrediten mitjançant la corresponent targeta d’identificació professional del personal facultatiu i tècnic.

24.2 El número de TIP es llueix a la part superior davantera dreta de l’uniforme de les persones membres de la PG-ME.

Article 25

Targeta d'identitat professional (TIP)

25.1 La targeta d’identitat professional acredita, juntament amb la placa insígnia, la condició de policia a la persona titular com a membre de la PG-ME. El seu disseny es regula a l’annex 4.

25.2 Les persones jubilades del cos de Mossos d'Esquadra tenen dret a conservar la targeta d’identitat, prèviament modificada, en què es reflecteixi la categoria que tenien en el moment d'acabar el servei actiu. Aquesta només acredita la seva condició de membre de la PG-ME jubilat. El seu disseny es regula a l’annex 4.

Article 26

Placa insígnia

26.1 La placa insígnia acredita, juntament amb la targeta d’identitat professional, la condició de policia a la persona titular com a membre de la PG-ME. El seu disseny es regula a l’annex 5.

26.2 Les persones jubilades del cos de Mossos d'Esquadra tenen dret a conservar la placa insígnia, prèviament modificada, la qual només acredita la condició de membre de la PG-ME jubilat. El seu disseny es regula a l’annex 6.

Article 27

Ús dels elements d'acreditació

L’acreditació de la condició de membre del cos de Mossos d’Esquadra es du a terme quan sigui necessari per a l’exercici de les seves funcions i, en tot cas, quan les persones es trobin fora de servei i hagin d’intervenir en defensa dels drets i les llibertats de la ciutadania, de la seguretat ciutadana i en aplicació de la legislació vigent.

Article 28

Dipòsit dels elements d’acreditació

L’uniforme, la targeta d’identitat professional i la placa insígnia han de dipositar-se a la direcció general competent en matèria policial quan les persones membres de la PG-ME cessen del servei actiu en el cos o estan en situació de suspensió de funcions, excepte les persones jubilades, d’acord amb el que disposen els article 25.2 i 26. 2 d’aquest Decret.

Secció 2

Elements d’acreditació de la condició de membre de l’escala de suport de la PG-ME

Article 29

Elements d’acreditació de l’escala de suport

29.1 Les persones membres de l’escala de suport de la PG-ME, que comprèn les categories de facultatiu/iva i tècnic/a, s’acrediten com a funcionaris mitjançant la targeta d’identificació, amb la numeració personal que assigna la direcció general amb competències en matèria policial, regulada a l’annex 7.

29.2 Les persones membres de l’escala de suport de la PG-ME jubilades tenen dret a conservar la targeta d’identitat, prèviament modificada, en que quedi reflectida la categoria que tenien en el moment d'acabar el servei actiu, la qual només acredita la seva condició de membre de la PG-ME jubilat/da. El seu disseny es regula a l’annex 7.

Capítol 6

Identificació

Article 30

Elements d’identificació individual

30.1 Són elements que identifiquen individualment les persones funcionàries membres de la PG-ME:

a) El número de la TIP que es du a l’uniforme de treball i al de representació operativa.

b) El número operatiu policial (NOP) que han de portar visible les persones funcionàries que pertanyen a les unitats d’ordre públic, quan estiguin realitzant aquestes funcions.

c) El número policial específic i la targeta específica d’acreditació de les persones funcionàries destinades a afers interns.

d) El número cautelar de les persones funcionàries dels serveis especialitzats d’informació i investigació criminal, de forma excepcional, en el desenvolupament de les seves funcions de lluita contra el crim organitzat i el terrorisme.

e) El número operatiu de treball (NOT), que podran fer servir les persones afectades per situacions excepcionals que comportin risc especial.

30.2 Mitjançant ordre de la persona titular del departament amb competències en matèria de seguretat pública, s’han de regular els precitats elements d’identificació individual i es podrà regular, si escau, amb caràcter excepcional, d’altres que es considerin necessaris.

Capítol 7

Imatge personal i conducta de les persones membres de la PG-ME

Article 31

Comportament i normes de conducta

31.1 Les persones membres de la PG-ME han de mantenir sempre un comportament d’acord amb els valors de la institució que representen i han de vetllar per projectar una imatge de professionalitat, credibilitat, objectivitat, neutralitat, confiança, disciplina, proximitat i de respecte a la ciutadania en tota la seva diversitat i pluralisme.

31.2 La fórmula de tractament de les persones membres de la PG-ME davant de persones jeràrquicament superiors, d’autoritats i de la ciutadania en general ha de ser de vostè o de vós.

31.3 Les persones membres de la PG-ME no poden consumir begudes alcohòliques o altres productes o substàncies contraindicades o incompatibles amb l’exercici de la funció policial, ni fumar ni utilitzar estris equivalents en l’horari en el què presten servei, llevat dels supòsits per raons justificades que es prevegin mitjançant instrucció d’acord amb l’article 35.

Article 32

Llengua de treball

La llengua pròpia i habitual de treball i de relació amb la ciutadania dels membres de la PG-ME és el català, sens perjudici del dret de les persones a ser ateses en castellà. A la Vall d'Aran, l'aranès ha de comptar amb els mitjans necessaris per ser llengua de treball i d'atenció ciutadana. En tot cas, els serveis adreçats al públic garantiran els drets lingüístics de les persones que la legislació en la matèria estableix.

Article 33

La imatge personal de les persones membres de la PG-ME

Les persones membres de la PG-ME han de mostrar un aspecte discret, pulcre i acurat conforme a la funció policial. Els membres que presten el servei policial amb uniforme, per raons d’imatge institucional i de seguretat personal, no poden utilitzar elements diferents als oficials llevat d’aquells que s’autoritzin per instrucció. En tot cas, totes les persones que formen part del cos han evitar l’ús de complements o l’exhibició de signes visibles en l’horari de treball, en dependències pròpies o a l’exterior, que comprometin la neutralitat institucional del cos des de qualsevol perspectiva, ja sigui ideològica, filosòfica o religiosa.

Article 34

L’ús dels espais de treball i el material de dotació

34.1 Els espais de treball i els vehicles s’han de mantenir en bones condicions d’ús i de seguretat. Les àrees de treball i aquelles destinades a l’atenció a la ciutadania han de presentar un aspecte organitzat i neutra no s’hi pot instal·lar material aliè a l’exercici de la funció pública.

34.2 Les persones membres de la PG-ME ha de ser especialment curoses en la utilització dels bens públics adscrits a la prestació del servei públic. El material de dotació s’ha de mantenir en bones condicions de conservació, sense cap modificació respecte del seu estat original.

Article 35

Desenvolupament normatiu

Correspon a la persona titular de la direcció general amb competències en matèria policial regular, mitjançant instrucció, els aspectes relacionats amb el comportament i les normes de conducta que han de seguir les persones membres de la PG-ME, la seva imatge personal, així com l’ús dels espais de treball i del material de dotació.

Capítol 8

Bandera i guions de la PG-ME

Article 36

Bandera de la PG-ME

36.1 La bandera de la PG-ME és la bandera de Catalunya amb el senyal de la Diputació del General (Creu de Sant Jordi), amb el text “mossos d’esquadra”, d’acord amb les característiques que es recullen a l’annex 8.

36.2 La persona titular de la direcció general amb competències en matèria policial, mitjançant instrucció, ha de regular l’ús d’aquesta bandera en els actes protocol·laris en què intervingui la PG-ME.

Article 37

Guió de la PG-ME i de les regions policials

37.1 El guió de la PG-ME conté el senyal de la Generalitat de Catalunya amb el text “mossos d’esquadra” sobre fons de color blau i la bandera de Catalunya amb les barres verticals, d’acord amb el que preveu l’annex 9.

37.2 El guió de la PG-ME per a cada regió policial conté el senyal de la Generalitat de Catalunya amb el text “mossos d’esquadra” i el nom de la regió policial a la part inferior sobre fons de color blau i la bandera de Catalunya amb les barres verticals, d’acord amb el que preveu l’annex 10.

37.3 La persona titular de la direcció general amb competències en matèria policial, mitjançant instrucció, ha de regular l’ús dels guions esmentats en els actes protocol·laris en què intervingui la PG-ME.

Capítol 9

Propietat intel·lectual dels diferents elements

Article 38

Titularitat de la propietat intel·lectual

38.1 La imatge corporativa pròpia de la PG-ME així com els elements regulats en aquest Decret són propietat de la Generalitat de Catalunya i en queda expressament prohibit l’ús no autoritzat.

38.2. La identitat corporativa institucional de la PG-ME inclou com a elements bàsics la denominació “mossos/mossos d’esquadra” així com els quatre quadrats.

38.3 Correspon a la persona titular de la direcció general amb competències en matèria policial, l’autorització, cas per cas, dels elements de la imatge corporativa dels cos per al seu ús i exhibició en esdeveniments, programes o mitjans audiovisuals, quan es consideri apropiat per a la promoció pública del cos i no esdevingui contradictori o incompatible amb els valors i la missió de la institució.

Disposició addicional

Primera

Mentre l’Administració no lliuri les noves peces dels uniformes, les persones membres de la PG-ME podran utilitzar les que els havien estat lliurades amb anterioritat.

Segona

La imatge corporativa dels elements regulats als annexos 1, 2, 3, 4, 5, 6 i 7 s’aniran implementant segons es desenvolupi el desplegament progressiu d’acord amb la organització administrativa i pressupostaria que estableixin i acordin els òrgans competents en la matèria.

Disposició derogatòria

Amb l’entrada en vigor d’aquest Decret es deroga:

El Decret 184/1995, de 13 de juny, de regulació dels uniformes reglamentaris, els distintius, les distincions, les salutacions i la identificació del cos de la Policia de la Generalitat -Mossos d'Esquadra.

El Decret 257/1999, de 6 de setembre, de modificació del Decret 184/1995, de 13 de juny, de regulació dels uniformes reglamentaris, els distintius, les distincions, les salutacions i la identificació del cos de la Policia de la Generalitat-Mossos d'Esquadra.

El Decret 53/2014, de 15 d'abril, de la bandera de la Policia de la Generalitat – Mossos d'Esquadra.

El Decret 217/2008, de 4 de novembre, sobre la utilització del número d'identitat professional en determinades peces dels uniformes de la policia de la Generalitat-mossos d'esquadra.

Disposicions finals

Primera

S’autoritza a la persona titular de la direcció general amb competències en matèria policial per dictar les Instruccions que calguin per al desplegament, eficàcia i execució del que disposa aquest Decret.

Segona

Aquest Decret entrarà en vigor als vint dies de la seva publicació al Diari Oficial de la Generalitat de Catalunya.

Barcelona, de de 2025

Salvador Illa i Roca

President de la Generalitat de Catalunya

Núria Parlón i Gil

Consellera d’Interior

( . . )

Annex 1 Escut identificador



Annex 2 Divises de graduació

****

Sotsinspector/a

Sergent/a

Capora/a

Agent

****



Comissari/a

Major

Intendent/a

Inspector/a

Annex 3 Bastó de comandament



Sotscap Executiu/iva

Comissari/a en Cap

Annex 4 Targeta d’identitat professional (TIP)

Targeta d’identitat professional



Espai per la foto

**policia**

**Categioria Núm. TIP**

**Nom**

**1r cognom 2n cognom**

Targeta d’identitat professional de persones jubilades



Espai per la foto

**policia**

**jubilat/ada**

**Categioria**

**Núm. TIP**

**Nom**

**1r cognom 2n cognom**

**Data de jubilació**

Annex 5 Placa Insígnia



Annex 6 Placa Insígnia de jubilat/da



**JUBILAT**



**JUBILAT**



**JUBILADA**



**JUBILADA**

Annex 7 Targeta d’identificació professional de l’escala de suport



**Núm. Targeta**

Espai per la foto

**Nom**

**1r cognom 2n cognom**

**facultatiu**

****

**Nom**

**1r cognom 2n cognom**

Espai per la foto

**Núm. Targeta**

**tècnic**

Targeta d’identificació professional de l’escala de suport per jubilat/da

****

**Núm. Targeta**

**facultatiu**

**jubilat/da**

Espai per la foto

**Nom**

**1r cognom 2n cognom**

****

**Núm. Targeta**

**tècnic/a**

**jubilat/da**

Espai per la foto

**Nom**

**1r cognom 2n cognom**

Annex 8 Bandera

**mossos d’esquadra**

Bandera de Catalunya amb el senyal de la Diputació del General (creu de Sant Jordi). Serell or i vermell

Mides: 150 x 100 cm .

Colors vermell pantone 485C i groc pantone 107 C

Text “mossos d’esquadra” en caixa baixa, tipografia Akzidenz Grotesk Bold, cos 250 pt, color blau pantone 645 C

El senyal de la Diputació del General i el text poden ser serigrafiats sobre feltre i el feltre cosit sobre el teixit o brodats sobre el teixit, però el senyal i el text no poden transparentar la tela de la bandera de Catalunya.

Annex 9 Guió



**mossos d’esquadra**

El Senyal de la Generalitat de Catalunya, en color vermell pantone 485C i reserva de blanc Serrell or i vernell

Mides 100 x 100 cm color blau pantone 645 C

Text “mossos d’esquadra” en caixa baixa, tipografía Akzidenz Grotesk Bold cos, 211 pt, color blanc Bandera de Catalunya amb les barres verticals

El senyal de la Generalitat de Catalunya i el text poden ser serigrafiats sobre feltre i el feltre cosit directament sobre el teixit o brodats sobre teixit de color blau en el guió principal del cos. La tela del guió no ha de deixar tranparentar el senyal ni la tipografia.

Annex 10 Guió de les regions policials



**mossos d’esquadra**

**Regió Policial Metropolitana Sud**

El Senyal de la Generalitat de Catalunya, en color vermell pantone 485C i reserva de blanc Serrell or i vernell

Mides 100 x 100 cm color blau pantone 645 C

Text “mossos d’esquadra” en caixa baixa, tipografía Akzidenz Grotesk Bold cos, 211 pt, color blanc

Text “Regió Policial ” i el nom de la regió en caixa alta i baixa, tipografía Akzidenz Grotesk Bold cos, 170/204 pt, color blanc Bandera de Catalunya amb les barres verticals

El senyal de la Generalitat de Catalunya i el text poden ser serigrafiats sobre feltre i el feltre cosit directament sobre el teixit o brodats sobre teixit de color blau en el guió principal del cos. La tela del guió no ha de deixar transparentar el senyal ni la tipografia.